## Pravilnik o uvjetima i važenju licence za ovlaštenog upravitelja mirovinskim fondovima

### NN 80/2010 (28.6.2010.), Pravilnik o uvjetima i važenju licence za ovlaštenog upravitelja mirovinskim fondovima

HRVATSKA AGENCIJA ZA NADZOR FINANCIJSKIH USLUGA

2298

Na temelju odredbe članka 14. stavka 6. Zakona o obveznim i dobrovoljnim mirovinskim fondovima (»Narodne novine« br. 49/99, 63/00, 103/03, 117/04 i 71/07) Hrvatska agencija za nadzor financijskih usluga donijela je na sjednici održanoj 17. lipnja 2010. godine

PRAVILNIK

O UVJETIMA I VAŽENJU LICENCE ZA OVLAŠTENOG UPRAVITELJA MIROVINSKIM FONDOVIMA

I. OPĆE ODREDBE

Članak 1.

Ovim Pravilnikom propisuju se uvjeti i važenje licence ovlaštenog upravitelja mirovinskim fondovima.

II. UVJETI ZA IZDAVANJE LICENCE

Članak 2.

(1) Uvjeti za izdavanje licence za ovlaštenog upravitelja mirovinskim fondovima su:

– odgovarajući stupanj obrazovanja,

– položen ispit za stjecanje zvanja ovlaštenog upravitelja mirovinskim fondovima ili neki drugi međunarodno priznati stručni ispit iz područja upravljanja investicijama koji odobri Hrvatska agencija za nadzor financijskih usluga (u daljnjem tekstu: Agencija) i

– dobar ugled.

(2) Odgovarajući stupanj obrazovanja je završen jedan od sljedećih studija:

a) preddiplomski i diplomski sveučilišni studij,

b) integrirani preddiplomski i diplomski sveučilišni studij,

c) specijalistički diplomski stručni studij,

d) stručni dodiplomski studij u trajanju od najmanje četiri godine, čijim završetkom je stečena visoka stručna sprema,

e) sveučilišni dodiplomski studij, čijim završetkom je stečena visoka stručna sprema.

(3) Odredbe iz stavka 2. alineje d) i e) ovog članka primjenjuju se na osobe koje su studij završile prema propisima koji su bili na snazi prije stupanja na snagu Zakona o znanstvenoj djelatnosti i visokom obrazovanju (»Narodne novine« br. 123/03) i imaju pravo koristiti odgovarajući akademski ili stručni naziv ili akademski stupanj utvrđen Zakonom o akademskim i stručnim nazivima i akademskom stupnju (»Narodne novine« br. 107/07), sukladno članku 120. stavku 2. Zakona o znanstvenoj djelatnosti i visokom obrazovanju.

(4) Dobar ugled ima osoba:

a) koja je potpuno poslovno sposobna,

b) trgovac pojedinac ili obrtnik nad čijom imovinom nije otvoren ili proveden stečajni postupak na temelju odredbi Stečajnog zakona,

c) nije bila na rukovodećim položajima u trgovačkom društvu nad kojim je otvoren ili proveden stečajni postupak, donesena odluka o prisilnoj likvidaciji, ili kojoj je oduzeto odobrenje za rad, osim ako Agencija utvrdi da ta osoba nije svojim postupanjem ili ne postupanjem pridonijela ovim okolnostima,

d) koja nije pravomoćno osuđena za kaznena djela propisana Zakonom o tržištu vrijednosnih papira i kaznena djela propisana Zakonom o kaznenim djelima protiv tržišta kapitala,

e) kojoj zbog nepoštivanja odgovarajućih propisa nije oduzeta odgovarajuća suglasnost ili odobrenje za obavljanje određenih poslova prema zakonima koji su u nadležnosti Agencije ili Hrvatske narodne banke,

f) protiv koje nije pokrenuta istraga odnosno protiv koje se ne vodi kazneni postupak zbog kaznenog djela za koje se progoni po službenoj dužnosti,

g) koja nije pravomoćno osuđena za kazneno djelo:

– prijevare;

– protiv vrijednosti zaštićenih međunarodnim pravom;

– protiv imovine, kod kojih se kazneni postupak pokreće po službenoj dužnosti;

– protiv sigurnosti platnog prometa i poslovanja;

– protiv pravosuđa;

– protiv vjerodostojnosti isprava;

– protiv službene dužnosti;

– kaznena djela iz Zakona o tržištu vrijednosnih papira;

– kaznena djela iz Zakona o kaznenim djelima protiv tržišta kapitala;

– kaznena djela iz Zakona o trgovačkim društvima.

(5) Prilikom procjene ugleda uzet će se posebno u obzir dosadašnji profesionalni rad i osobni integritet osobe, kao i eventualne nadzorne mjere i prijave nadležnim tijelima koje je Agencija poduzela zbog utvrđenih nezakonitosti i nepravilnosti u radu.

(6) Agencija će osobi koja je položila ispit za stjecanje zvanja ovlaštenog upravitelja mirovinskim fondovima ili neki drugi međunarodno priznati stručni ispit iz područja upravljanja investicijama koji odobri Agencija izdati licencu za ovlaštenog upravitelja mirovinskim fondovima ako ispunjava uvjete iz stavaka 1., 2., 3., 4. i 5. ovog članka i podnese zahtjev za izdavanje licence u roku od 60 dana od dana izdavanja uvjerenja o položenom ispitu za stjecanje zvanja ovlaštenog upravitelja mirovinskim fondovima, odnosno od dana izdavanja Rješenja Agencije o odobrenju međunarodno priznatog stručnog ispita iz područja upravljanja investicijama.

III. ZAHTJEV ZA IZDAVANJE LICENCE

Članak 3.

(1) Zahtjev za izdavanje licence podnosi se Agenciji na Obrascu broj 1. koji je sastavni dio ovog Pravilnika.

(2) Osoba koja podnosi zahtjev za izdavanje licence dostavlja uz zahtjev:

– uvjerenje o nekažnjavanju izdano najviše 8 dana prije podnošenja zahtjeva,

– dokaz o plaćanju administrativne pristojbe i naknade.

IV. VAŽENJE I UVJETI ZA OBNAVLJANJE LICENCE

Članak 4.

(1) Licencu je potrebno obnavljati svake dvije godine. Nakon isteka roka od dvije godine od dana izdavanja licenca prestaje važiti ako ne bude obnovljena. Nakon deset godina neprekinutog rada na poslovima ovlaštenog upravitelja mirovinskim fondovima nije potrebno obnavljati licencu.

(2) Agencija će na zahtjev osobe koja ima važeću licencu, a koja nije ovlašteni upravitelj mirovinskim fondovima, u dvogodišnjem razdoblju od izdavanja ili posljednjeg obnavljanja licence, obnoviti licencu ako utvrdi:

a) da su ispunjene pretpostavke za dobar ugled u smislu članka 2. stavaka 4. i 5. ovog Pravilnika,

b) da je ista bila zaposlena na sličnim stručnim poslovima koji se mogu usporediti s poslovima upravljanja imovinom fonda ili je radila slične stručne poslove u mirovinskom društvu, društvu za upravljanje investicijskim fondovima, osiguravajućem društvu, mirovinskom osiguravajućem društvu, investicijskom društvu, kreditnoj instituciji, leasing društvu ili stambenoj štedionici.

(3) Agencija će na zahtjev osobe koja ima važeću licencu i koja je ovlašteni upravitelj mirovinskim fondovima, u dvogodišnjem razdoblju od izdavanja ili posljednjeg obnavljanja licence, obnoviti licencu ako utvrdi:

a) da ne postoji neka od okolnosti iz članka 14. stavka 8. i članka 15. stavaka 1. i 2. Zakona o obveznim i dobrovoljnim mirovinskim fondovima,

b) da su ispunjene pretpostavke za dobar ugled u smislu članka 2. stavaka 4. i 5. ovog Pravilnika.

(4) Uvjeti iz stavka 2. točke a) i stavka 3. ovog članka dokazuju se izjavom osobe koja ima važeću licencu na Obrascu broj 1. iz ovog Pravilnika i uvjerenjem o nekažnjavanju, izdanom najviše osam dana prije podnošenja zahtjeva za obnavljanje licence. Uvjet iz stavka 2. točke b) ovog članka dokazuje se potvrdom poslodavca s detaljnim opisom poslova u društvu, preslikom radne knjižice, odnosno, za stranog državljanina odgovarajuće isprave kojom se dokazuje radni staž kod dosadašnjeg poslodavca, drugim dokazima iz kojih se može nedvojbeno utvrditi ispunjenje uvjeta.

(5) Ako osoba ne ispunjava uvjete za obnavljanje licence ista mora pristupiti polaganju ispita sukladno Pravilniku kojim se regulira trajanje, program izobrazbe i uvjeti za stjecanje i provjeru stručnih znanja potrebnih za dobivanje licence za obavljanje poslova ovlaštenog upravitelja mirovinskim fondovima.

V. DODATNA PROVJERA ZNANJA

Članak 5.

(1) Agencija može odrediti polaganje ispita znanja za osobe koje udovoljavaju uvjetima iz članka 4. ovog Pravilnika, ako utvrdi potrebu za dodatnom provjerom znanja. Provjera znanja vršit će se sukladno Pravilniku kojim se regulira trajanje, program izobrazbe i uvjeti za stjecanje i provjeru stručnih znanja potrebnih za dobivanje licence za obavljanje poslova ovlaštenog upravitelja mirovinskim fondovima.

(2) Osobama iz stavka 1. ovog članka koje zadovolje dodatnu provjeru znanja licenca vrijedi do obnavljanja, a ako ne zadovolje dodatnu provjeru znanja licenca prestaje važiti danom isteka roka na koji je izdana.

VI. ZAHTJEV ZA OBNAVLJANJE LICENCE

Članak 6.

(1) Zahtjev za obnavljanje licence podnosi se Agenciji na Obrascu broj 1. koji je sastavni dio ovog Pravilnika, najkasnije u roku od 30 dana prije isteka roka važenja licence.

(2) Osoba koja podnosi zahtjev za obnavljanje licence dostavlja uz zahtjev:

– uvjerenje o nekažnjavanju izdano najviše 8 dana prije podnošenja zahtjeva,

– dokaz o plaćanju administrativne pristojbe i naknade,

– preslik licence,

– potvrdu poslodavca s detaljnim opisom poslova u društvu,

– preslik radne knjižice, odnosno, za stranog državljanina odgovarajuće isprave kojom se dokazuje radni staž kod dosadašnjeg poslodavca,

– druge dokaze iz kojih se može nedvojbeno utvrditi ispunjenje uvjeta.

VII. PRIJELAZNE I ZAVRŠNE ODREDBE

Članak 7.

(1) Osobe koje su tijekom 2006. i 2007. godine položile ispit za ovlaštenog upravitelja mirovinskim fondovima i dobile uvjerenje o položenom ispitu za ovlaštenog upravitelja mirovinskim fondovima mogu u roku od tri mjeseca od dana stupanja na snagu ovog Pravilnika podnijeti zahtjev za izdavanje licence ako udovoljavaju uvjetima iz članka 4. stavka 2. ovog Pravilnika i prilože odgovarajuće dokaze iz članka 6. stavka 2. ovog Pravilnika.

(2) Osobe koje su tijekom 2010. godine položile ispit za ovlaštenog upravitelja mirovinskim fondovima i dobile uvjerenje o položenom ispitu za ovlaštenog upravitelja mirovinskim fondovima mogu u roku od tri mjeseca od dana stupanja na snagu ovog Pravilnika podnijeti zahtjev za izdavanje licence ako udovoljavaju uvjetima iz članka 2. stavaka 1., 2., 3., 4. i 5. ovog Pravilnika i prilože dokaze iz članka 3. ovog Pravilnika.

Članak 8.

(1) Ovaj Pravilnik stupa na snagu osmoga dana od dana objave u »Narodnim novinama«.

(2) Stupanjem na snagu ovog Pravilnika prestaje važiti Pravilnik o uvjetima za obnavljanje licence za ovlaštenog upravitelja mirovinskim fondovima (»Narodne novine« br. 18/07 i 65/09).

Klasa: 011-02/10-04/18

Urbroj: 326-01-10-1

Zagreb, 17. lipnja 2010.

Predsjednik Uprave
Ante Samodol, v. r.

Obrazac broj 1.

ZAHTJEV ZA IZDAVANJE/OBNAVLJANJE LICENCE ZA OVLAŠTENOG UPRAVITELJA MIROVINSKIM FONDOVIMA

• Uputa

Zahtjev mora biti u cijelosti popunjen i ispisan elektronički, uredno, čitljivo i bez naknadnog prepravljanja.

• Značenje izraza u ovom zahtjevu:

Podnositelj – fizička osoba koja podnosi zahtjev.

Agencija – Hrvatska agencija za nadzor financijskih usluga.

|  |  |
| --- | --- |
| OSOBNI PODACI: |  |
| Ime: |  |
| Prezime (i djevojačko prezime): |  |
| Datum i mjesto rođenja: |  |
| Adresa prebivališta (grad i ulica): |  |
| OIB: |  |
| PODACI IZ OSOBNE ISKAZNICE: |  |
| Broj OI: |  |
| Datum izdavanja: |  |
| Mjesto izdavanja: |  |
| KONTAKT PODACI: |  |
| Broj telefona: |  |
| Elektronička pošta: |  |
|  |  |
| ISPIT ZA OVLAŠTENOG UPRAVITELJA MIROVINSKIM FONDOVIMA: |  |
| Datum izdavanja uvjerenja o položenom ispitu: |  |
| LICENCA |  |
| Datum izdavanja zadnje licence: |  |
|  |  |
| PODACI O ZAPOSLENJU: |  |
| Tvrtka i sjedište Društva: |  |
| OIB Društva: |  |
| Funkcija u Društvu: |  |
|  |  |
| Telefon: |  |
| Telefaks: |  |
| E-mail: |  |
| Web-stranice: |  |

Navesti tvrtke u kojima je Podnositelj radio/radi te na kojim poslovima je radio/radi:

|  |  |  |  |
| --- | --- | --- | --- |
|  | Razdoblje | Tvrtka društva | Poslovi |
| 1. |  |  |  |
|  |  |  |  |

Je li u posljednje 2. (dvije) godine Podnositelj kažnjavan za kaznena djela i prekršaje:

|  |  |  |  |
| --- | --- | --- | --- |
|  |  | DA | NE |
| a. krivotvorenje novca |  |  |  |
| b. krivotvorenje vrijednosnih papira |  |  |  |
| c. krivotvorenje znakova za vrijednost |  |  |  |
| č. izradba, nabavljanje, posjedovanje, prodaja ili davanja na uporabu sredstava za krivotvorenje |  |  |  |
| ć. krivotvorenje znakova za obilježavanje robe, mjera i utega |  |  |  |
| d. prikrivanje protuzakonito dobivenog novca, odnosno pranje novca |  |  |  |
| dž. povreda ravnopravnosti u obavljanju gospodarske djelatnosti |  |  |  |
| đ. pogodovanje vjerovnika |  |  |  |
| e. uzrokovanja stečaja odnosno zlouporabe stečaja |  |  |  |
| f. zlouporabe u postupku prisilne nagodbe ili stečaja odnosno zlouporabe u postupku stečaja |  |  |  |
| g. obmanjivanje kupaca |  |  |  |
| h. povreda prava industrijskog vlasništva i neovlaštena uporaba tuđe tvrtke |  |  |  |
| i. utaja poreza i drugih davanja |  |  |  |
| j. povreda obveze vođenja trgovačkih i poslovnih knjiga |  |  |  |
| k. oštećenja vjerovnika, |  |  |  |
| l. pogodovanja vjerovnika |  |  |  |
| lj. stvaranje monopolističkog položaja na tržištu |  |  |  |
| m. nelojalna konkurencija u vanjskotrgovinskom poslovanju |  |  |  |
| n. nedozvoljena trgovina zlatom |  |  |  |
| nj. nesavjesno gospodarsko poslovanje |  |  |  |
| o. zlouporaba ovlasti u gospodarskom poslovanju |  |  |  |
| p. prijevara u gospodarskom poslovanju |  |  |  |
| r. sklapanje štetnog ugovora |  |  |  |
| s. primanje mita u gospodarskom poslovanju |  |  |  |
| š. davanje mita u gospodarskom poslovanju |  |  |  |
| t. izdavanje i neovlašteno pribavljanje poslovne tajne |  |  |  |
| u. nedozvoljena proizvodnja |  |  |  |
| v. nedozvoljena trgovina |  |  |  |
| z. izbjegavanje carinskog nadzora |  |  |  |
| ž. krivotvorenje isprave |  |  |  |
| a.a. krivotvorenje službene isprave |  |  |  |
| a.b. posebni slučajevi krivotvorenja isprave |  |  |  |
| a.c. izradba, nabavljanje, posjedovanje, prodaja ili davanje na uporabu sredstava za krivotvorenje isprava |  |  |  |
| a.č. ovjerovljavanje neistinitog sadržaja |  |  |  |
| a.ć. neovlaštenog otkrivanja i pribavljanja poslovne ili proizvodne tajne |  |  |  |
| a.d. prijevare |  |  |  |
| a.dž. kaznena djela protiv pravosuđa |  |  |  |
| a.đ. kaznena djela protiv službene dužnosti |  |  |  |
| a.e. kaznena djela protiv imovine, kod kojih se kazneni postupak pokreće po službenoj dužnosti |  |  |  |
| a.f. pripremanje kaznenih djela protiv vrijednosti zaštićenih međunarodnim pravom: međunarodni terorizam, ugrožavanje sigurnosti osoba pod međunarodnom zaštitom, uzimanje talaca, zlouporaba nuklearnih tvari, otmica zrakoplova ili broda |  |  |  |
| a.g. naknadna pomoć počinitelju kaznenog djela protiv vrijednosti zaštićenih međunarodnim pravom: međunarodni terorizam, ugrožavanje sigurnosti osoba pod međunarodnom zaštitom, uzimanje talaca, zlouporaba nuklearnih tvari, otmica zrakoplova ili broda |  |  |  |
| a.h. kaznena djela iz Zakona o tržištu vrijednosnih papira |  |  |  |
| a.i. prekršaje iz Zakona o tržištu vrijednosnih papira |  |  |  |
| a.j. kaznena djela iz Zakona o kaznenim djelima protiv tržišta kapitala |  |  |  |
| a.k. prekršaje iz Zakona o tržištu kapitala |  |  |  |
| a.l. kaznena djela iz Zakona o trgovačkim društvima |  |  |  |
| a.lj. prekršaje iz Zakona o obveznim i dobrovoljnim mirovinskim fondovima |  |  |  |
|  |  |  |  |
| a.m. Je li podnositelju zahtjeva oduzeta licenca |  |  |  |
| a.n. Da li postoje okolnosti iz članka 15. stavka 1. Zakona o obveznim i dobrovoljnim mirovinskim fondovima |  |  |  |

Ako je odgovor na bilo koje od pitanja »DA«, molimo da iznesete detaljno objašnjenje:

|  |
| --- |
|  |

POTPISNA STRANICA

Potpisnik ovog zahtjeva izjavljuje da je isti pročitao u cijelosti, u potpunosti ga razumio, iznio gore navedene podatke sukladno svim svojim osobnim i stručnim saznanjima i informacijama kojima raspolaže te u potpunosti jamči pod kaznenom i materijalnom odgovornošću za istinitost istih.

Potpisnik ovog zahtjeva izjavljuje da je upoznat sa činjenicom da navođenjem neistinitih podataka, čini kazneno djelo.

Potpis Podnositelja na ovom zahtjevu mora biti javnobilježnički ovjeren.

|  |
| --- |
| Vlastoručni potpis Podnositelja: |

Ukoliko se radi o zahtjevu za obnovu licence ovaj zahtjev ovjeravaju pečatom i potpisuju i osobe ovlaštene za zastupanje Društva kod kojeg je Podnositelj ovog zahtjeva zaposlen ili je bio zaposlen, čime Društvo potvrđuje istinitost i točnost navedenih podataka o radnom odnosu:

|  |
| --- |
| Tvrtka Društva: |
| OIB Društva: |

|  |  |  |
| --- | --- | --- |
| Ime i prezime, funkcija | Opis poslova | Vlastoručni potpis |
| 1. |  |  |

Pečat Društva:

Datum:

Pravilnik, NN 80/2010-2298